Kyk: Skote klap weer in Piet RetiefDie polisie was genoop om skokgrenate af te vuur (Foto: Skermgreep) Daar was Dinsdagmiddag weer chaos buite die landdroshof in Piet Retief toe ŉ groep betogers polisielede met klippe bestook het. Annelia van der Merwe, ŉ fotograaf en videograaf van Piet Retief, was op die toneel toe die skare vroeër die middag weer oproerig geraak het. Sy sê hulle het polisielede met klippe bestook waarna die polisie moes ingryp en skokgranate afvuur. Sy sê daar was ook gerugte van ŉ man wat met sy motor deur die betogings gery het en toe ook met klippe bestook is. Hy was klaarblyklik op pad deur die dorp van Middelburg af. Teen Dinsdag 15:00 was die situasie weer rustig en het die skare net voor die hof gedans en gesing. Die polisie staan sedert Maandag gereed om betogers onder bedwang te bring (Foto: Skermgreep) Die groep betogers maak al sedert vroeg gisteroggend amok in die dorp toe die hofsaak van Daniel Cornelis Malan (38), Cornelius Lourens Greyling (25), Othard Johann Klingenberg (53) en Ignatius Michael Steynberg (31) in die plaaslike landdroshof begin het. Dié vyf boere word daarvan beskuldig dat hulle twee broers, Mgcini Amos Coka en Zenzele Coka, op 9 April op die plaas Pampoenkraal in die Dirkiesdorp-omgewing doodgeskiet het. Die groep betogers eis geregtigheid vir die Coka-broers se dood. Die verhoor waartydens die mans se borgtogaansoeke aangehoor is, is Dinsdagoggend voortgesit. Maroela Media het vroeër berig die polisie in Mpumalanga het gewaarsku teen verdere oproerige gedrag soos dié wat Maandag buite die landdroshof op Piet Retief gesien is. Betogers het toe die doringdraad wat voor die hof gespan is, probeer verwyder. Die draad is gespan om te keer dat betogers die hofperseel binnegaan en om te verseker die verrigtinge sonder ontwrigting kan voortgaan. ‘n Lugfoto van die groep betogers wat sing en dans (Foto: Annelia van der Merwe, Verskaf) Kol. Donald Mdhluli, polisiewoordvoerder in Mpumalanga, het gister gesê die polisie het betogers verhinder om die draad te verwyder, maar hulle het op ŉ plundertog gegaan en die vensters van minstens drie private voertuie asook die vensters van ŉ sakeonderneming uitgeslaan. Mdhluli het gesê die plunderaars het glo hul strooptog in ŉ drankwinkel voortgesit. Twee polisievoertuie is ook beskadig en ŉ man is glo deur dieselfde groep mense gesteek. Mdhluli kon nog geen kommentaar op die gebeure van Dinsdagmiddag lewer nie.